Worcester F 80 Distinctiones

170 Oracio debet esse deuota

Oracio debet esse deuota ita vt cor consonet ori alioquin reprehenditur Ysai. 29[:13]: *Populus* hic *labiis me* honorat, *cor* eorum *longe est a me*. Vnde dicitur vox in choro mens in foro est, quasi vidua derelicta.

¶ Est de oratione deuota et indeuota, sicut de ense qui eandem vim habet quantum de se est in manu forti et manu debili. Alium tamen habet effectum. Sic oratio deuota celum penetrat. Tepida parum prodest. Et quamuis de ydeomate in orando parum curetur. Verba tamen sacre scripture maioris sunt efficacie quamuis minus intelligantur, eo quod a Spiritu Sancto sunt edita.

¶ Oratio ergo deuota que non est obliqua per destraccionem non detorta per desercionem Deum attingit, sicut patet de Moyse orante pro populo, Exod. 17[:11] et capitulo 32[:11].

¶ Secundo oracio dum est discrete ita quod nichil illicitum petatur. Nam non est dandum quod iniure est negandum. Sicut patet, Matt. 20[:20], de matre filiorum Zebedei indiscrete petente necessito. Iccirco temporalia non debent peti a Deo nisi sub conditione eo, scilicet, modo quo ipse scit nobis prodesse. Vnde Ambrosius, *Super beati immaculata*, dum Deum oras, postula magna, scilicet, eterna non terrena. Et sequitur noli orare pro peccunia. Quia erugo est, nec pro possesione quia terra nichil. Enim nisi quod dignum est suis beneficiis Deus exaudit. Ideo exauditus est Salomon, [1] Reg. 3[:9], quia non longitudinem dierum, non multitudinem rerum, non victoriam hostium petiit, sed sapientiam quod erat Deo placitum. Ideo Deus docuit nos rectum modum orandi in Luc. [11:2] et in Matt. [6:9-13], dicens, *Sanctificetur nomen tuum*, scilicet, in nobis qui dicimur a te Christo Christiani ut sumus vasa munda contra luxuriam, *adueniat regnum tuum*,

/fol. 274rb/

scilicet, nobis pro regno terreno, quod pro te dimisimus contra cupiditatem et auariciam. Fiat *voluntas,* quia pro te voluntatem nostram contempsimus contra superbiam, *panem nostrum* cotidianum *da nobis hodie*, id est, nostram sustentacionem non superfluam nec diminutam contra gulam.

¶ Et *dimitte nobis debita nostra* contra iram. *Et ne nos inducas in temptationem*, carnale, mundialem, diabolicam, et hoc contra inuidiam *sed libera nos a malo*, per opera misericordie et alia penitentialia contra accidiam.

¶ Tercia, oracio debet esse vera, feruens, et lacrimosa, alioquin non fructificat secundum Bernardum, non magis quam terrena arida, et hoc contra ypocritas. Contra quos sic inuehit Chrisostomus, *Supra Mattheum in imperfectum*, supra illud, Ve vobis ypocrite. Dic, inquit, ypocrita, si bonum es esse bonum,[[1]](#footnote-1) si malum es esse malum. Si primum, cur non vis esse quod vis apparere. Si secundum, cur ergo vis esse quod non vis apparere. Quod enim turpe est apparere, turpius est esse, et quod formosum est apparere, formosum est esse. Ergo dicit ipse aut esto quod appares aut appare quod[[2]](#footnote-2) es. Quia manifestum malum non reprehenditur a sapientibus, dum insania estimatur. Hec ille.

¶ Quid igitur de talibus dicemus, Revera quod de Babilynys quas formant pictores cum facie vnius animalis et corpore alteris. Sic aliqui apparent in facie mites vt homines, sed a tergo leonibus crudeliores, verberando, spoliando, mactando. Sic etiam aliqui apparent exterius mundi, sed a tergo sunt immundi, apparent sobri sed clam sunt vrsis gulosiores. Vnde narratur in cronica Martini de quodam papa Benedicto qui male intrauit et male vixit, qui post mortem cuidam familiari suo appariuit cum capite asini et corpore vrsi, sic dicens sicut vixi sic appareo tibi. Vnde dicit Chrisostomus in *Imperfecta,* homilia quarta, neque si homo es palam possum dicere cum enim calcitres vt asinus, saltes vt taurus, hinnis in feminas vt equus, castimargiam secteres vt vrsus rapias, vt lupus irascaris vt serpens percusiens, vt scorpio terginerseris, vt vulpes. Quomodo te potero inter homines numerare non videns in te humane nature caracterem sed numquid feram bestiam dicam sed fera bestia ab vua istarum maliciarum detinetur, sed tu omnes has malicias tecum fers. Sed quid autem demonem te dicam, sed demon neque seruit ventri neque pecunie neque sompno. Cum igitur plures quam fera aut demon feras malicias erubesce.

¶ Impel-

/fol. 274va/

limur ad orandum propter multas causas. Primo, propter nostram necessitatem. Nam nos nichil habemus quin consummus quasi aleatores. Iccirco oportet nos aliunde petere, Jac. 1[:5]: *Si quis vestrum indiget sapientia, postulet a Deo*.

¶ Secundo, propter Christi liberalitatem, quia ipse paratus est plura dare quam nos petere. Ideo bene compatur[[3]](#footnote-3) regi Assuero qui Esther [5:3] pauca petenti, respondit, *Si dimidiam regni* mei *petieris*, impetrabis. Vnde et in Christo fallit illa regula Anglicana:

¶ **To good bydder, a good werner.** Immo econtra competit Christo **To good bydder, fre 3erner.** In cuius rei signum ipse Christus reprehendit petere differentes, Joan. 16[:24]: *Usque modo non petistis quicquam in nomine meo: petite, et accipietis*.

¶ Tercio, ipsius orationis vtilitatem, maxime si omnino sit lacrimosa quia tunc ventum temptationis desiit. Sicut modica pluuia tempestatem sedat, Tob. 3[:22]: *Post tempestatem tranquillum facis, et post* lacrimas, fletum *exultationem* immittis. Quia secundum Gregorium, dulciores sunt apud Deum lacrime petentium quam delicie regum de quo admirans, Bernardus, ait, Si tam dulce est flere apud te, bone Jesu, quid dulce erit de te gaudere.

1. bonum ] *add*. F 128: De quo vide supra capitulo [185] Ypocrita. [↑](#footnote-ref-1)
2. quod ] Lambeth, F 128 [ca.185] *om.* F 80. [↑](#footnote-ref-2)
3. comparatur ] *add*. ~~leonis~~ F 80. [↑](#footnote-ref-3)